התוכנית ללימודי מגדר באוניברסיטת בר-אילן

התוכנית ללימודי מגדר באוניברסיטת בר-אילן ע"ש פרופ' דפנה יזרעאלי היא יחידה אקדמית ללימודי מגדר לתארים מתקדמים, השייכת ליחידה ללימודים בין תחומיים באוניברסיטת בר-אילן. התוכנית בבר-אילן היא הראשונה בישראל שהציעה תארים שני ושלישי בתחום לימודי המגדר.

התוכנית הוקמה בשנת 2000 על ידי פרופ' דפנה יזרעאלי. משנת 2024, ראש התוכנית הוא חוקר הגבריות פרופ' דני קפלן.

 ביוגרפיה 
בשנת 1998 קיבל סנאט האוניברסיטה החלטה להקים תוכנית ללימודים מתקדמים בתחום המגדר, וכשנתיים מאוחר יותר נפתחה התוכנית הבין תחומית לתארים מתקדמים על פי הצעתה של פרופ' יזרעאלי.

התוכנית הציעה בתחילה מסלול לתואר שני מחקרי עם או בלי תזה. בשנת 2003 אוחדה התוכנית עם מרכז רחל ויהודה לייב גוורץ לחקר האישה והמשפחה, ומאוחר יותר נקרא המרכז על שם דפנה יזרעאלי. נכון לשנת 2020 הוענקו בה כ-420 תוארי מוסמך וכ-90 תוארי דוקטור.

 תחומי מחקר 
התוכנית מציגה גישה ביקורתית, שמבקשת לפרק מוסכמות חברתיות בנוגע למגדר כדי ליצור חברה שוויונית יותר. היא משלבת תיאוריות מכמה דיסציפלינות, לדוגמה סוציולוגיה, פסיכולוגיה, מדיניות חברתית, חינוך, לימודי דת, לימודי תרבות ופילוסופיה, ומעודדת מחקר ביקורתי על יחסי כוח מגדריים.
 תחומי התמחות מרכזיים 
 דת ומגדר, פמיניזם יהודי – חקר היבטים מגדריים בתרבות היהדות ובהלכה ובזהות הדתית. התוכנית פועלת גם בשיתוף המרכז לחקר האישה ביהדות ע״ש פניה הלר, שהוקם בשנת 1998 ומטרתו לתעד נשים בהיסטוריה היהודית ולעודד מחקר בנושא.
 חברה, משפחה ומיניות – מחקרים העוסקים במבנה ומוסד המשפחה, אימהות ואבהות, גוף, מיניות ומרחב, סוגיות של זהות להט״ב ותיאוריה קווירית.
 ארגונים, עבודה ומדיניות רווחה – חקר נורמות ופרקטיקות שבאמצעותן מתוחזק הסדר המגדרי בארגונים. יחסי הגומלין בין מגדר, מדיניות רווחה ומבנה חברתי.
 פילוסופיה ואתיקה פמיניסטית – סובייקטיביות פוליטית, חקר פגיעוּת ככלי להבנת תהליכי שינוי חברתי ותפיסות של זמן.
 פמיניזם מזרחי ופלסטיני והצטלבויות – התוכנית מעודדת מחקר על זהות אתנית, דת ומעמד מזווית מגדרית, ובכלל זה חקר פמיניזם ישראלי מזרחי, מוסלמי ופלסטיני. החוקרות בוחנות כיצד אתניות, דת ומעמד מצטלבים בצורות אפליה שונות.

 מסלולי לימוד ותוכניות אקדמיות 
 תואר שני 
 מסלול מחקרי (עם תזה) – מסלול לתואר שני המחייב כתיבת עבודת גמר ומיועד לסטודנטיות ולסטודנטים המבקשים להשתלב במחקר מתקדם. תוכנית הלימודים כוללת קורסי ליבה, סמינריונים וכתיבת תזה בהנחיית סגל התוכנית.
 מסלול עיוני – מאפשר לקבל תואר שני ללא כתיבת תזה; המסלול משלב קורסים תאורטיים וקורסי בחירה בתחומים שונים של לימודי מגדר.
 מגמת "מגדר בשטח" – משלבת עשייה חברתית עם לימוד תאורטי, במשולב עם החממה לאקטיביזם פמיניסטי. הסטודנטיות והסטודנטים מפתחים יוזמות לשינוי חברתי ומקבלים ליווי אקדמי ומנטורינג של חוקרות ואקטיביסטיות מנוסות. בין היוזמות שנולדו במסלול: פיתוח מנהיגות בקרב נשים בקהילות פליטות, חנות שמלות יד שנייה, תמיכה באימהות גרושות בתקופת מלחמה, סדנאות על בריאות מינית בחברה הערבית, סיוע לנשים חרדיות בזיהוי התנהגויות אלימות בזוגיות, ופרויקטים לשילוב נערות במדע וטכנולוגיה.
 מגמה ללימודי גבריות – מגמה יחידה מסוגה בישראל המציעה קורסים העוסקים בדילמות של גברים בהיבטים של משפחה, מיניות, ארגונים, תרבות ודת, כולל קורסים על אבהות, גבריות חדשה, רגשות בקרב גברים ומדיניות חינוכית מודעת גבריות.
 מגמת "מגדר ומיניות מיטיבה" – הוקמה ב-2025 ומציעה תואר שני המשלב הכשרה עיונית ומעשית לקידום מיניות מיטיבה ושוויון מגדרי בקרב ילדים, בני נוער ובוגרים צעירים. הלימודים עוסקים בחינוך מיני, זהות מגדרית ומינית ומניעת אלימות מגדרית. המגמה משלבת ידע מתחומי הסוציולוגיה, חינוך, פסיכולוגיה, ומדיניות ציבורית ומכשירה אנשי ונשות מקצוע בתחום החינוך, הייעוץ והטיפול בפיתוח פדגוגיות פמיניסטיות והטמעת חשיבה ביקורתית בקרב צעירות וצעירים.

 תואר שלישי 
התוכנית מציעה מסלול דוקטורט בלימודי מגדר, שבו נדרשים הסטודנטים ללמוד שנה של קורסי ליבה, להגיש הצעת מחקר ולבצע מחקר עצמאי. מסלול זה מתאים לבעלי ובעלות תואר שני עם תזה וכולל אפשרויות למלגה.

 כנסים 
התוכנית מארגנת כנס שנתי, "ביכורי מגדר", שמציג את תוצרי המחקר של הסטודנטיות והסטודנטים, וכן כנסים ארציים וימי עיון בנושאים אקטואליים. בשנת 2022 התקיים כנס "התנגדויות לשוויון מגדרי". בשנת 2024 התקיים כנס בנושא "דת ולהט"ב". במסגרת יום האישה הבין לאומי יוזמת התוכנית אירועים שמטרתם לעודד שיח ציבורי על פמיניזם ושוויון מגדרי.

 קישורים חיצוניים 

 היחידה ללימודים בין תחומיים בבר-אילן

 הערות שוליים 

קטגוריה:אוניברסיטת בר-אילן: יחידות אקדמיות
קטגוריה:לימודי מגדר